นักท่องเที่ยวไปเยือนถ้ำหลวง วันละไม่ต่ำกว่า 2,000 คน คาดว่าเมื่อถึงฤดูกาลท่องเที่ยวในปีนี้ จะมีผู้คนเดินทางไปท่องเที่ยวเป็นจำนวนมากแน่นอน
นักท่องเที่ยวไปเยือนถ้ำหลวง วันละไม่ต่ำกว่า 2,000 คน คาดว่าเมื่อถึงฤดูกาลท่องเที่ยวในปีนี้ จะมีผู้คนเดินทางไปท่องเที่ยวเป็นจำนวนมากแน่นอนนายกวี ประสมพล หัวหน้าอุทยานถ้ำหลวง-ขุนน้ำนางนอน (เตรียมการ) เปิดเผยว่า ปัจจุบันที่อุทยานแห่งชาติถ้ำหลวง-ขุนน้ำนางนอน (เตรียมการ) ตำบลโป่งผา อำเภอแม่สาย จังหวัดเชียงราย มีภาคเอกชน โดยบริษัท เชียงรายแลนด์ จำกัด ได้ขออนุญาตนำเครื่องจักรและกำลังคนเข้าไปพัฒนาปรับปรุงถนนทางเข้าสู่ถ้ำหลวง เมื่อวันที่ 5 ตุลาคม 2562 กระทั่งแล้วเสร็จเมื่อวันที่ 7 ตุลาคมที่ผ่านมา ด้วยการขุดหน้าดินเดิมที่เป็นถนนดินลูกรังที่ขรุขระแล้วนำมาบดอัดใหม่ให้ผิวหน้าดินเรียบ เพื่ออำนวยความสะดวกให้แก่นักท่องเที่ยว ขณะที่ เจ้าหน้าที่กรมอุทยานแห่งชาติ สัตว์ป่า และพันธุ์พืช ยังคงเฝ้าดูแลไม่ให้รถภายนอกเข้าไปในบริเวณถ้ำหลวง โดยยังคงให้นักท่องเที่ยวได้เดินเท้าเข้า-ออกได้ตามปกติ โดยพบว่าปัจจุบัน ยังคงมีนักท่องเที่ยวเดินทางไปเยือนถ้ำหลวงอย่างต่อเนื่อง วันปกติไม่ต่ำกว่า 1,000 คน และในวันหยุดมากกว่า 2,000 คน ขณะที่ สถิติตั้งแต่เกิดเหตุการณ์ทีมหมูป่าอะคาเดมี 13 คนติดถ้ำหลวง กระทั่งได้รับการช่วยเหลือออกมาจนถึงสิ้นเดือนกันยายน 2561 พบว่า มีนักท่องเที่ยวไปเยือนแล้วมากกว่า 1.5 ล้านคน ถือเป็นอันดับ 2 ของสถิตินักท่องเที่ยวที่เข้ามาท่องเที่ยวในอุทยานแห่งชาติ 155 แห่ง ในประเทศไทย และคาดว่าเมื่อถึงฤดูกาลท่องเที่ยวในช่วงฤดูหนาวนี้ จะมีผู้คนเดินทางไปท่องเที่ยวเป็นจำนวนมากแน่นอน